Jedna osoba smrtno je stradala, a 11 ih je ozlijeđeno. Ovo su konačne brojke stradalih i ozlijeđenih u požaru koji se sinoć, oko 20.30 sati, dogodio u prostorijama objekta na Međunarodnom graničnom cestovnom prijelazu Bajakovo.

Prema službenim podacima smrtno je stradao sirijski državljanin koji se nalazio u prostoriji za smještaj uhićenika. Među ozlijeđenima su još tri sirijska državljanina kao i osam policajaca. Svi ozlijeđeni zbrinuti su u vinkovačkoj općoj bolnici s tim da su Sirijci zadobili teže tjelesne ozljede. Jedan od njih sinoć je bio hospitaliziran na odjelu, a dva u jedinicama intenzivne njege. Sedam policajaca odmah sinoć pušteno je kući, a jedan je zadržan u bolnici. Policajci su najvećim dijelom prevezeni u bolnicu radi gutanja dima. Nitko od ozlijeđenih nije životno ugrožen.

– Uzrok požara znat će se nakon očevida. Za sada možemo reći kako je do požara došlo u podrumskim prostorijama objekta gdje se nalaze prostorije za smještaj uhićenika. Smrtno stradala osoba nalazila se u prostoriji zajedno sa ostala tri sirijska državljanina. Policajci su ozlijeđeni kada su krenuli pomagati ozlijeđenim osobama, kratko je rekao glasnogovornik PU Vukovarsko-srijemske županije Domagoj Džigumović. Policajci sa Bajakova kažu kako se požar veoma brzo proširio, ali i kako nikome nije jasno kako je do njega došlo.

Naime, u prostorijama za zadržavanje nalaze se kreveti, madraci, prekrivači… pa se pretpostavlja kako je nekako nešto od toga zapaljeno. Međutim, nejasno je i kako s obzirom da osobe koje su smještene u prostorijama za smještaj uhićenika uz sebe ne bi smjele imati upaljače, šibice, cigarete… Ipak, više bi se trebalo znati nakon pregleda sigurnosnih kamera koje nadziru cijeli objekt na Bajakovu.

Inače, radi se o moderno obnovljenom i opremljenom objektu koji je jedan od najvećih hrvatskih graničnih prijelaza. Na njemu je 2013. godine bila organizirana i svečanost kada je Hrvatska postala članica EU. Treba dodati i kako je cijelo vrijeme požara i reakcije vatrogasaca i hitne pomoći promet se odvijao normalno. Radi požara Glavni ravnatelj policije uputio je u Policijsku upravu vukovarsko-srijemsku tim policijskih službenika Ravnateljstva policije koji će istražiti da li je u ovom slučaju došlo do eventualnih propusta u postupanju službujućih policijskih službenika.

>> Incident na granici Hrvatske i Srbije: Probio dvije rampe i jurio prema Beogradu